ശോകമൂകമായ ഞായറാഴ്ചയായിരുന്നു ബിഗ് ബോസിൽ ഇന്നലെ . ഒരാഴ്ചയ്ക്ക് ശേഷം എട്ടാമത്തെ എപ്പിസോഡിൽ ഒരു മത്സരാർഥി ബിഗ് ബോസിൽ നിന്ന് പുറത്തായി . നേരത്തെ പനി ബാധിച്ച് ബിഗ് ബോസ് പുറത്താക്കിയ മനോജ് വർമയ്ക്ക് പിന്നാലെയാണ് എലിമിനേഷനിൽ ഒരാൾ കൂടി പുറത്തുപോയത് . എല്ലാവരോടും പെട്ടി എടുത്ത് റെഡിയായി നിൽക്കാൻ മോഹൻലാൽ നേരത്തെ നിർദേശം നൽകിയിരുന്നു . പെട്ടിയുമായി കാത്തിരുന്നവരെ തേടി മോഹൻ ലാൽ ബിഗ് ഹൌസിലെത്തി . ഡേവിഡ് അല്ലെങ്കിൽ അതിഥി പുറത്താകുമെന്ന് മോഹൻലാൽ എത്തിയ ഉടൻ തന്നെ അറിയിച്ചിരുന്നു . തുടർന്ന് ഡേവിഡിനും അതിഥിക്കും വേണ്ടി മത്സരാർഥികൾ രണ്ട് ചേരിയായി . ഡേവിഡ് കഠിനാധ്വാനിയാണെന്നായിരുന്നു രഞ്ജിനിയുടെ വാദം . അതിഥി അനാഥാലയത്തിൽ വളർന്ന കുട്ടിയാണെന്നും അവൾ ബിഗ് ഹൌസിൽ വേണമെന്നും സാബു അഭിപ്രായപ്പെട്ടു . തുടർന്ന് ഡേവിഡൻറെയും അതിഥിയുടെയും അഭിപ്രായം മോഹൻലാൽ ചോദിച്ചു . രണ്ടുപേരും പുറത്തുപോകരുതെന്നായിരുന്നു ഇരുവരും പറഞ്ഞത് . അതിഥി ബിഗ് ബോസിൽ തുടരുമെന്ന് മോഹൻലാൽ അറിയിച്ചതോടെ ഡേവിഡിനോട് പുറത്തുപോകാൻ ബിഗ് ബോസ് അറിയിച്ചു . അറിയിപ്പ് വന്നതോടെ രഞ്ജിനി പൊട്ടിക്കരഞ്ഞു . തുടർന്ന് ശ്വേത മേനോനും രഞ്ജിനിയും ഡേവിഡ് ജോണിനെ കെട്ടിപ്പിടിച്ച് കരയുന്നതും കാണാമായിരുന്നു . ബാക്കിയുള്ള 14 മത്സരാർഥികളും പാട്ട് പാടിയാണ് ഡേവിഡിനെ യാത്രയാക്കിയത് . താൻ എല്ലാവരോടും പതുക്കെ അടുപ്പത്തിലാവുകയുള്ളൂവെന്നും എന്നാൽ അടുത്തു കഴിഞ്ഞാൽ ഇടിച്ചുകയറി സംസാരിക്കുമെന്നും ഡേവിഡ് പറഞ്ഞു . ഡേവിഡ് ഒതുങ്ങിയ സ്വഭാവക്കാരനാണെന്ന മത്സരാർഥികളുടെ അഭിപ്രായവും പ്രേക്ഷകരുടെ വോട്ടിങ്ങും കണക്കിലെടുത്താണ് ഡേവിഡിനെ പുറത്താക്കിയത് .